Поп Црногорац и капетан Ђулек
0001    Зоран јунак рано подранио 
0002    С Марковине протопопе Лука, 
0003    Умио се, и Богу молио, 
0004    И шарени чибук запалио. 
0005    Док га танка књига допанула 
0006    Од широка Гацка пространога, 
0007    Од војводе Зимонић-Богдана: 
0008    "Куме Лука, од крајине рука, 
0009    "Силни турски Ђулек капетане 
0010    "Су његово дванаест стотина 
0011    "Арнаута бирана јунака 
0012    "А Гацко је зулум учинио, 
0013    "Па ето га низ Дугу крваву 
0014    "У неђељу која прва дође, 
0015    "Но устани, покупи хајдуке." 
0016    Кад је књигу проучио Лука, 
0017    Он хајдуке купи и сабира, 
0018    Три стотине момка нежењена, 
0019    Који сваки носи по шишану, 
0020    А у појас по двије кумбуре, 
0021    Међу њима мерџани ханџара, 
0022    И фишека по дванаест теста. 
0023    Брзо пошли како соколови, 
0024    Док дођоше на Херцеговину 
0025    На друм Дугу крвљу обливени. 
0026    Тун’ чекаше два бијела дана, 
0027    Када трећи данак долазио, 
0028    Стаде јека низ Дугу крваву, 
0029    Стоји клекат коња и јунака, 
0030    Стоји звека сабље и синџира, 
0031    Стоји квика кера и бизина, 
0032    Не може их подносит’ планина. 
0033    А поп Лука уреди хајдуке 
0034    Око пута су обије стране. 
0035    Међу собом кад их напуштише, 
0036    Тек хајдучке пушке запуцаше, 
0037    Арнаутске мајке закукаше. 
0038    Кад по једном пушке опалише, 
0039    Више пушак’ метати не кћеше, 
0040    Но тргоше мерџани ханџаре, 
0041    А у Турке јуриш учинуше: 
0042    Сијевају хајдучки ханџари, 
0043    Полијећу арнаутске главе. 
0044    Од Ноздара до турских догања 
0045    Шест стотина глава посјекоше. 
0046    Тун погибе Ђулек капетане, 
0047    Пос’јече га Милош барјактаре! 
0048    Црногорци од боја јунаци 
0049    Шест стотина глава посјекоше, 
0050    И узеше три товара блага. 
0051    Од дружине протопопа Луке 
0052    Не погибе друга ниједнога, 
0053    Но два Гаја сасред Чева равна, 
0054    По шест турских глава откинули. 
0055    Тун’ дванаест була заробили, 
0056    Заробили па их покрстише, 
0057    Оженише дванаест хајдука. 
0058    Тун’ хајдуци јунаштво добише, 
0059    Султан-цара за срце ујеше. 
0060    Богу фала, Срби задобише. 

Српске епске народне песме